THCOM นิวโลว์ในรอบ 5 ปี โบรกฯแนะขายแนวโน้ม H2/60 ยังอ่อนแอ
THCOM นิวโลว์ในรอบ 5 ปี โบรกฯแนะขายแนวโน้ม H2/60 ยังอ่อนแอ โดย ณ เวลา 15.24 น. อยู่ที่ระดับ 14.80 บาท ลบ 0.80 บาท หรือ 5.13% ด้วยมูลค่าซื้อขาย 87.39 ล้านบาท
18 ส.ค. 2560

บริษัท ไทยคม จำกัด (มหาชน) หรือ THCOM ณ เวลา 15.24 น. อยู่ที่ระดับ 14.80 บาท ลบ 0.80 บาท หรือ 5.13% ด้วยมูลค่าซื้อขาย 87.39 ล้านบาท ราคาหุ้นปรับตัวต่ำสุดในรอบ 5 ปี นับตั้งแต่หุ้นอ่อนตัวลงมาทดสอบระดับ 14.70 บาท เมื่อวันที่ 27 ก.ค. 2555

บล.ฟินันเซีย ไซรัส ระบุในบทวิเคราะห์ว่า แนะนำ “SELL” ราคาเป้าหมาย 17 บาท/หุ้น THCOM ประกาศกำไรสุทธิไตรมาส2/60 ออกมาที่ 216 ลบ. -16.4% เทียบไตรมาสก่อนหน้า, -63.4% เทียบช่วงเดียวกันของปีก่อนโดยสาเหตุหลักยังมาจากรายได้ของธุรกิจดาวเทียมที่หดตัวแรงถึง 20.5% เทียบไตรมาสก่อนหน้า และ 27% เทียบช่วงเดียวกันของปีก่อนซึ่งมาจากส่วนของ IPSTAR ที่ลดลงจากการหยุดใช้งานของ NBN และ TOT (THCOM ได้เงินชดเชยจากการยกเลิกสัญญาก่อนกำหนดจาก NBN ราว 180-200 ลบ.ในไตรมาส2/60 )
ขณะที่ดาวเทียม Broadcast ยังหดตัวมี Utilization Rate โดยรวมลดลง ส่งผลให้ Gross Margin ของธุรกิจดาวเทียมหดตัวเหลือเพียง 17.4% จาก 41.2% และ 29.3% ในไตรมาส 2/60 และไตรมาส2/60 ตามลำดับ จากต้นทุนส่วนใหญ่ที่คงที่
คาดว่าแนวโน้มกำไรในช่วง 2H17 จะยังคงอ่อนแอ โดยเฉพาะอย่างยิ่งในช่วงไตรมาส 3/60 จากผลกระทบของ TOT และ NBN ที่หยุดใช้งานเต็มไตรมาส และไม่มีเงินชดเชยเข้ามาช่วยเหมือนในไตรมาส 2/60
ขณะที่การหาลูกค้าใหม่ๆทั้ง Broadcast และ Broadband ยังเพิ่มเข้ามาค่อนข้างน้อยและไม่สามารถชดเชยลูกค้าเก่าที่ไหลออกได้ทัน แม้จะยังมีปัจจัยหนุนเข้ามาช่วยจากการเริ่มรับรู้กำไรจากการบริหารดาวเทียมในจีนไตรมาสละราว 40 ลบ.ไปจนถึงปี 2019 แต่จากกำไรปกติครึ่งแรกปีนี้ ที่อ่อนแอกว่าคาด ทำให้ปรับลดประมาณการกำไรปกติลงอีกครั้งราว 30% โดยคาดกำไรปกติปี 60 และปี 61 ที่ 631 ลบ. -61.4% เทียบช่วงเดียวกันของปีก่อนและ 617 ลบ. -2.1% เทียบช่วงเดียวกันของปีก่อนตามลำดับ